Mooier op 'n knap begroting - Voelgoed
Tuis Voelgoed 'n Nuwe Jy Mooier op 'n knap begroting
Mooier op 'n knap begroting
Na die Kerstyd moet jy sente omdraai. Selfs met 'n knap begroting kan jy steeds fantasties lyk!
As ek my rekeninge en velsorg betaal het, het ek R150 oor! Hoe lyk ek mooi wanneer my begroting duskant broekskeur draai? – Marlise
Alhoewel dit moeilik is om met R150 'n skoonheidsroetine te handhaaf, is dit moontlik. Jy sal egter jou produkte die eerste maand op rekening moet koop of aanvanklik 'n paar rand moet leen.
Dink aan jou uitgawe vir grimering in terme van koste per gebruik. Elkeen van jou produkte behoort minstens drie maande te hou, en blosser 'n bietjie langer. Dit beteken dat jy met ongeveer R350 se grimering jou gesig elke dag vir drie maande kan opmaak. Dit kos jou dus minder as R120 elke maand om jou hele gesig te grimeer. So bly jy binne jou begroting.
Koop een produk in plaas van vier. BB-room is 'n vogroom, sonskerm, serum en onderlaag, alles in een produk. Jy hoef dit net soggens aan te smeer in plaas van om 'n omslagtige roetine te volg. Jou gesig sal ook nie taai voel soos wanneer jy vier verskillende lae kosmetiese rome aangesmeer het nie.
Sorbet BB Cream SPF 15, 50 ml (R100) verkrygbaar by Clicks.
Dit behoort jou 3 maande te hou, en kos dus R33 per maand.
Bekostigbaarheid beteken niks as jou skoonheidsprodukte nie resultate lewer nie. Grimering moet dus 'n duidelike kleurpigment hê. Die kleur wat jy in die houertjie sien, is die kleur wat jy op jou vel behoort te kry van die eerste aanwending af. Heelwat bekostigbare grimeerreekse lewer deesdae resultate wat vergelykbaar is met luukse handelsmerke wat drie keer meer kos.
Wet n Wild Color Icon Blusher in Berry Shimmer (R65) verkrygbaar by uitgesoekte Clicks-winkels
Dit behoort jou 5 maande se gebruik te gee en kos R13 per maand.
Die maklikste manier om baie variasies van grimeerstyle op 'n bekostigbare manier te kry is om 'n palet met veelvuldige kleure daarin te koop. Kies een met ses of meer skakerings. Neutrale grimeerkleure lyk nie so opwindend nie, maar dit is baie makliker om aardse kleure te meng en pas as wat dit is om jou gesig met helder en bont kleure op te maak.
Essence Multi Action Mascara (R48), verkrygbaar by Dis-Chem en Clicks.
Moenie maskara langer as 3 maande gebruik nie; R16 per maand
Charlie 8 Pan Eyeshadow Palette in Neutrals (R100), verkrygbaar by kettingwinkels.
Die oogskadu behoort 3 maande te hou en kos dus R33 per maand
Jy kan lipstiffie as roomblosser en roomblosser as 'n lipstiffie gebruik. Sodoende hoef jy net een produk te koop. Lipstiffie en blosser is pasmaats en moet in dieselfde kleurfamilie wees. Deur een produk te gebruik spaar jy jouself die soektog na 'n blosser wat dieselfde kleurintensiteit as jou lipstiffie het of andersom. Skep 'n bietjie lipkleur met die punt van jou ringvinger van die lipstiffie af en skakeer dit op jou wange.
Ralo Cosmetics Ultra Thin Lipstick in Dusty Pink (R40), verkrygbaar by Ralo-winkels landswyd. Skakel 021 949 5534 om uit te vind waar jou naaste tak is.